Túto skutočnosť možno označiť za čosi, čo je prakticky staré ako ľudstvo samo. Už prvé civilizácie, ktoré sa združovali do mestských štátov, zažili neskôr prerody či dokonca pády a zániky. A inak to nebolo ani neskôr. Transformácie starovekých ríš, preskupovanie moci v stredovekom svete, ale aj zmena usporiadania moderného sveta za posledné storočie.
Koniec koncov, množstvo skúseností má s podobnými zmenami aj Slovensko. Veď iba v minulom storočí prešlo toľkými premenami, aké niektoré krajiny nezažili za celú svoju históriu. Okrem súčasti Rakúsko-Uhorska tvorilo spoločne s Českom Československo, počas druhej svetovej vojny existovalo ako klérofašistický Slovenský štát a ku koncu storočia sa osamostatnilo ako Slovenská republika, ktorou je dodnes.
Neustále sa meniaca mapa sveta ponúka viacero zaujímavých príbehov krajín, ktoré v histórii buď zmenili svoj názov, pridružili alebo sa oddelili od nejakého celku, prípadne úplne zanikli.
Cejlón
Toto pomenovanie ostrovného štátu v juhovýchodnej Ázii má možno ešte mnoho ľudí v živej pamäti, hoci Cejlón oficiálne neexistuje už polstoročie. V roku 1972 sa totiž premenoval na Srí Lanku.
V súčasnosti jedna z najpopulárnejších turistických destinácií v celej Ázii niesla názov Cejlón už od koloniálnych čias. Na začiatku šestnásteho storočia takto ostrov do máp zaznačili portugalskí moreplavci. Predpokladá sa, že tento názov vychádza zo sanskritského slova "sinha", ktoré označuje leva. Toho má Srí Lanka dokonca aj na svojej vlajke.
Cejlón bol po príchode Portugalcov pod koloniálnou správou viac ako štyri storočia. Dominanciu portugalskej vlády však postupne vytlačili Holanďania, po ktorých správu neskôr prevzali Briti.
Od nich získal v roku 1948 Cejlón nezávislosť, ale stal sa súčasťou britského Commonwealthu, ku ktorému patrí dodnes. Ide však do určitej miery o paradoxnú situáciu, pretože jedným z dôvodov zmeny názvu krajiny v roku 1972 bola aj snaha zbaviť sa koloniálnych prívlastkov. Tých sa Srí Lanka snaží zbavovať dodnes, keď napríklad v roku 2011 prijala uznesenie, ktorým premenovala všetky štátne inštitúcie stále nesúce v názve Cejlón.
Sikkim
Oblasť regiónu uprostred Himalájí vyhlásil v roku 1642 Phubtsog Namgjal za budhistické teokratické kráľovstvo. V ňom práve Phubtsog Namgjal predstavoval takzvaného chogjala, teda funkciu, ktorá v sebe spájala svetského panovníka a najvyššiu náboženskú autoritu.
Už od vyhlásenia kráľovstva bola táto oblasť predmetom sporov, pričom nárok si na ňu robili ako Nepál, tak aj Tibet, ktorí sa ju pokúsili zabrať. Na začiatku devätnásteho storočia, konkrétne v roku 1817, sa stala britským protektorátom.
Tým prakticky Sikkim zostal až do roku 1947, kedy došlo k zániku Britskej Indie. Vďaka tomu získal Sikkim nezávislosť a z medzinárodného hľadiska sa ocitol pod ochranou Indie.
Indický protektorát so silnejúcim hinduistickým odbojom viedol v roku 1973 k abdikácii a úteku posledného chogjala. O dva roky neskôr bol indický protektorát oficiálne zrušený, Sikkim ako samostatný štát zanikol a stal sa zväzovým štátom Indie.
Moresnet
Niekedy označovaný aj ako Neutrálny Moresnet bol vyše jedno storočie, konkrétne medzi rokmi 1816 až 1920, európsky miništát s rozlohou približne 3,5 kilometra štvorcového. Podľa dnešných máp sa nachádzal na rozhraní troch štátov – Nemecka, Belgicka a Holandska.
S územím sa spája pozoruhodná história, ktorá sa začala písať po Viedenskom kongrese. V rámci prekreslenia hraníc sa vtedajšie Holandské kráľovstvo a Prusko nedokázali dohodnúť, komu pripadne oblasť Moresnetu, a to najmä kvôli tomu, že na jeho území sa nachádzala bohatá zinková baňa.
Nakoniec došlo k dohode, ktorá z Moresnetu učinila neutrálne územie umožňujúc využívať ho oboma krajinami.
Zaujímavou skutočnosťou bolo, že Moresnet nebol iba rozdeleným neutrálnym územím, ale objavili sa pri ňom snahy o uplatnenie maximálnej možnej neutrálnosti. To znamená, že najmä po roku 1885, kedy bola baňa už vyčerpaná, sa objavili návrhy na zavedenie vlastnej meny, vydávanie vlastných poštových známok, založenie kasína či vytvorenie prvého esperantského štátu sveta, ktorý mal byť akýmsi "miestom priateľstva".
Z plánov nakoniec vzišlo a karty onedlho zamiešala prvá svetová vojna, po ktorej Neutrálny Moresnet zanikol. Versaillskou zmluvou bolo územie pričlenené k Belgicku, ktorého súčasťou je dodnes.
Tibet
Tibet, ktorý si mnoho ľudí spája najmä s budhistickými mníchmi a spirituálnym vodcom Dalajlámom, je dlhodobo oblasťou s komplikovanou geopolitickou situáciou.
Už v trinástom storočí išlo o územie, ktoré bolo závislé od Číny. Počas nasledujúcich storočí bol Tibet striedavo vazalským a nezávislým územím. Na začiatku dvadsiateho storočia, konkrétne v roku 1912, vyhlásil úplnú nezávislosť. Novodobému tibetskému štátu sa takýmto spôsobom darilo existovať až do päťdesiatych rokov.
V roku 1950 bol Tibet obsadený a následne anektovaný komunistickou Čínou, čím sa de facto opätovne stal vazalským územím.
V roku 1959 došlo k neúspešným protestom a takzvanému tibetskému povstaniu, ktoré vzišlo z odporu proti čínskej správe a obáv z možného zadržania Dalajlámu.
Výsledkom bolo rozdelenie územia na dve provincie, ktoré sa spolu stali autonómnou oblasťou pod správou Pekingu. O šesť rokov neskôr prišlo k oficiálnemu vyhláseniu Tibetskej autonómnej oblasti, ktorou je Tibet dodnes.
Pridajte sa k našej komunite, ktorá bojuje za spravodlivý a slušný štát, a podporte prácu našej redakcie. Teraz k nej navyše môžete získať až dve knihy úplne ZADARMO.